Cene arhitektov se na podlagi zakonodaje Evropske unije oblikujejo tržno, po načelu ponudbe in povpraševanja. Gospodarska kriza, ki je prizadela tudi področje gradbeništva, je v veliki meri vplivala na zmanjšanje povpraševanja po arhitekturnih storitvah. Po podatkih Statističnega urada je bilo v času po krizi izdano skoraj polovico manj gradbenih dovoljenj kot pred njo.
Visok upad povpraševanja se je odrazil v manj dela in povečanju števila arhitektov brez dela, kar je rezultiralo v padcu cen pod razumno ceno, za katero je še mogoče izdelati kakovosten projekt. Spodbudil je tudi delovanje nelojalne konkurence na trgu in prisilil nekatere arhitekturne biroje v nižanje cen celo pod lastno ceno storitev.
V letu 2019 in 2020 pa beležimo ponoven porast povpraševanja po arhitekturnih storitvah in posledično so se s tem povečale tudi cene storitev. Cene arhitektov oziroma storitev arhitekturnih birojev se zelo razlikujejo, kot se razlikuje obseg in kvaliteta njihovih storitev. Nekateri pri oblikovanju cene s pridom izkoriščajo svoje reference in ne gre zanikati, da so dokaj dostojno plačani za svoje kreativno delo.
Arhitekturna stroka je zavzela nadrejen položaj s tem, da je vsak graditelj primoran najeti pooblaščenega arhitekta vsaj za izdelavo projektne dokumentacije, če že ne za projektiranje hiše. Kljub temu pa ji ni uspelo, da bi sama ovrednotila svojo dejavnost, ampak je stvar prepustila trgu, ki deluje po načelu ponudbe in povpraševanja.
Zaslužek arhitekta večinoma znaša 4 % vrednosti investicije. Enak odstotek zaslužka so si uspele uzakoniti nepremičninske agencije za posredovanje pri prodaji novozgrajene nepremičnine. Ti odstotki pa se ne obračunavajo od investicijske vrednosti, ampak od tržne vrednosti nepremičnine. Lahko ugotovimo, da je njihov zaslužek dosti večji od zaslužka arhitekta. S tem, da so v posel vložili bistveno manj dela in nosijo mnogo manjšo odgovornost kot odgovorni arhitekt projektant.
Cene arhitektov so odvisne od zahtevnosti in obsega projekta ter drugih okoliščin. Zelo redko boste naleteli na arhitekta, ki vam bo brez obotavljanja in zadrege takoj podal informacijo o tem, koliko za svoje storitve zaračunava. Zgolj cena pa ne bi smela biti edino merilo pri izbiri arhitekta in pri njej ne gre varčevati do skrajnih meja.
Večina investitorjev se ne zaveda, da ob nakupu poceni projekta obstaja veliko večja možnost, da bodo dobili nepopoln in pomanjkljiv arhitekturni načrt, ki se bo nazadnje izkazal kot zelo draga gradnja. Plačilo arhitektu ne bi smelo predstavljati nepotrebnega stroška ampak investicijo v svojo prihodnost in kakovost bivanja.
Arhitekt vam namreč z edinstvenimi in do potankosti dodelanimi rešitvami ter dobro zasnovanim načrtom v končni fazi prihrani veliko denarja, ker ob izvedbi projekta ne pride do dodatnih, nepredvidenih in nepotrebnih stroškov. Arhitekt vam bo prihranil tudi čas, ki bi ga porabili za pridobivanje gradbene dokumentacije.
In kar je najbolj pomembno – dober arhitekt je tisti, ki bo udejanil vaše sanje. Vašo novo hišo bo po vaših željah zasnoval in realiziral tako, da bo vam in vaši družini nudila topel dom, v katerem se boste v vsakem trenutku počutili prijetno in varno.